SABUY บุกตลาดซื้อ-ขายโทรศัพท์มือสอง พร้อมเปิด “SABUY Sure Market Shop” มี.ค.นี้
SABUY เปิดตัวธุรกิจใหม่ “SABUY Sure Market” บุกตลาดซื้อ-ขายโทรศัพท์มือสอง เสริมทัพธุรกิจในเครือ หนุนผลงานโตยั่งยืน เตรียมเปิด “SABUY Sure Market Shop" ย่านใจกลางเมืองมี.ค.นี้
SABUY แตกไลน์ธุรกิจใหม่บุกตลาดซื้อ-ขายโทรศัพท์มือสอง พร้อมเปิด "SABUY Sure Market Shop" มี.ค.66 หนุนผลงานโตยั่งยืน
16 ก.พ. 2566

บริษัท สบาย เทคโนโลยี จำกัด (มหาชน) หรือ SABUY ร่วมกับ บริษัท สบาย ชัวร์ มาร์เก็ต จำกัด (SABUY Sure) เปิดตัวธุรกิจใหม่ “SABUY Sure Market” รับซื้อ-ขายโทรศัพท์เคลื่อนที่มือสองแห่งแรกของไทย ผ่านแนวคิด “สบายใจ สบายกระเป๋า สบายอารมณ์” เพื่อยกระดับมาตรฐานตลาดโทรศัพท์เคลื่อนที่มือสอง พร้อมกับเป็นส่วนหนึ่งของการรักษ์โลกด้วยการลดปริมาณขยะอิเล็กทรอนิกส์ โดยในเดือนมีนาคมเตรียมพบกับ “SABUY Sure Market Shop” ย่านใจกลางเมือง
นายชูเกียรติ รุจนพรพจี ประธานเจ้าหน้าที่บริหาร SABUY เปิดเผยว่า ถึงการรุกเข้าตลาดโทรศัพท์มือสองในครั้งนี้ว่า ในแต่ละไตรมาสโทรศัพท์เคลื่อนที่มียอดจำหน่ายมากกว่า 4 ล้านเครื่อง ซึ่งว่าเป็นตลาดที่ค่อนข้างกว้าง จึงทำให้ SABUY มองเห็นช่องทางการทำธุรกิจซื้อขายแลกเปลี่ยนของตลาดโทรศัพท์เคลื่อนที่มือสอง ที่ในขณะนี้ยังไม่มีบริษัทไหนในประเทศไทยลงมาจับตลาดนี้อย่างเต็มรูปแบบ จากการประเมินในเบื้องต้นมองเห็นว่าลูกค้าในตลาดกลุ่มนี้มีความหลากหลายทั้งด้านอายุและไลฟ์สไตล์ ซึ่งเหมาะกับธุรกิจของสบายที่มุ่งเน้นในการนำเทคโนโลยีเข้ามาตอบสนองผู้บริโภคไทยในยุคปัจจุบัน
ทั้งนี้ SABUY Sure Market จะเป็นธุรกิจใหม่ที่จะช่วยให้สบายกรุ๊ป ติดต่อกับคนรุ่นใหม่ได้ง่ายขึ้น ด้วยตัวธุรกิจและการบริหารงานที่เหมาะสมกับไลฟ์สไตล์ของคนในยุคปัจจุบัน รวมถึงเทรนด์รักษ์โลก ที่ SABUY จะเข้ามาช่วยเป็นอีกหนึ่งทางเลือกในการลดปริมาณขยะอิเล็กทรอนิกส์ที่เป็นปัญหาสิ่งแวดล้อมในขณะนี้ จึงถือได้ว่าเป็นอีกหนึ่งธุรกิจที่น่าจับตามอง ของสบายกรุ๊ป ในการขยายไปสู่ธุรกิจสินค้าอิเลคทรอนิกส์ที่จะเข้ามาช่วยเสริมทัพและสร้างความยั่งยืนให้กับ ecosystem ให้กับกลุ่มธุรกิจของบริษัท สบาย เทคโนโลยี จำกัด (มหาชน)
ด้านนายสุธี สุคันธาภรณ์ กรรมการผู้จัดการ บริษัท สบาย ชัวร์ มาร์เก็ต จำกัด เปิดเผยว่า SABUY Sure Market ถือได้ว่าเป็นแบรนด์แรกในวงการซื้อขายแลกเปลี่ยนโทรศัพท์เคลื่อนที่มือสองของไทย รวมถึงในภูมิภาคเอเชียตะวันออกเฉียงใต้ ที่มีการการันตีคุณภาพของโทรศัพท์เคลื่อนที่มือสอง เพราะที่ผ่านมาพบว่าผู้บริโภคที่ต้องการซื้อขายแลกเปลี่ยนโทรศัพท์เคลื่อนที่มือสองยังไม่มีตลาดหรือร้านค้าที่ไว้ใจหรือเชื่อถือได้ 100% และยังเป็นการซื้อขายในเฉพาะกลุ่มที่รู้จักเท่านั้น
ดังนั้น SABUY Sure Market จึงเป็นธุรกิจที่จะเข้ามาช่วยแก้ไขปัญหาดังกล่าว ด้วยการสร้างความน่าเชื่อถือและการันตีตัวสินค้าทั้งเรื่องคุณภาพ ราคาและบริการหลังการขายผ่านทีมงานผู้เชี่ยวชาญ กับแนวคิด 3 สบาย ได้แก่ 1.สบายใจ ที่สร้างความไว้วางใจ และน่าเชื่อถือให้กับสินค้าและบริการ ด้วยการรับประกันตัวสินค้าว่าเป็น
ของแท้ หากมีปัญหายินดีคืนเงินภายใน 7 วัน รวมถึงความปลอดภัยของข้อมูลลูกค้าที่นำเครื่องมาขาย 2.สบายกระเป๋า ด้วยราคาซื้อขายที่เป็นมาตรฐาน มีตัวเลือกหลายราคา พร้อมโปรโมชั่นในการซื้อขายแลกเปลี่ยน 3.สบายอารมณ์ สามารถจัดการได้เองผ่านช่องทางออนไลน์หรือหน้าร้าน และจุดรับสินค้าที่มีอยู่ทั่วประเทศ
“สำหรับช่วงแรก SABUY Sure Market จะมุ่งเน้นการทำการตลาดแบบออนไลน์ ผ่านโปรโมชั่นที่ดึงดูดใจกลุ่มเป้าหมาย โดยเน้นไปที่โทรศัพท์เคลื่อนที่รุ่นที่เป็นที่นิยม อาทิ ไอโฟน ซัมซุง ออปโป้ วีโว่ เป็นต้น โดยเดือนเมษายนจะมีการเปิดหน้าร้านย่านใจกลางเมืองที่สะดวกต่อการเดินทาง รวมถึงขยายจุดรับสินค้าเพิ่มขึ้นทั่วประเทศผ่าน SABUY speed ร้านสะดวกซื้อต่างๆและร้านจำหน่ายอุปกรณ์อิเล็กทรอนิกส์เพื่ออำนวยความสะดวกให้กับลูกค้า ซึ่งอนาคตมองว่าอาจจะมีการ Collaboration หรือหาพาร์ทเนอร์มาร่วมธุรกิจ เพื่อให้ตอบโจทย์ผู้บริโภคได้อย่างตรงใจมากที่สุด และมีช่องทางเพิ่มเติม เช่น website และ application สำหรับอำนวยความสะดวกให้ลูกค้าตรวจเช็คสภาพมือถือได้ด้วยตัวเอง ซี่งในระหว่างนี้สำหรับผู้ที่สนใจสามารถสอบถามข้อมูลหรือติดตามรายละเอียดเพิ่มเติมได้ที่เฟสบุ๊ก SABUY sure market” นายสุธี กล่าวปิดท้าย 
ทั้งนี้ SABUY พร้อมมุ่งมั่นที่จะสร้างรายได้ถึง 20,000 ล้านบาท ในปี 2566 ที่ประกอบด้วย ธุรกิจเดิม 5,000 ล้านบาท ธุรกิจใหม่ในกลุ่ม Enterprise &amp; Life ประมาณ 9,000 ล้านบาท กลุ่ม Connext ประมาณ 3,000 ล้านบาท กลุ่ม InnoTainment ประมาณ 1,000 ล้านบาท และกลุ่ม Financial Inclusion ประมาณ 2,000 ล้านบาท
จากความมุ่งมั่นที่ SABUY ได้มีการขยายธุรกิจต่างๆอย่างต่อเนื่อง ควบคู่ไปกับการวางกลยุทธ์ด้าน Sustainability ในการเติบโต หรือ Growth Strategy อย่างมีนัยสำคัญ โดยในส่วนของการเติบโตอย่างยั่งยืน หรือ Sustainability Growth นั้น บริษัทฯ ได้มีการเสริมสร้างความแข็งแกร่งทั้งด้านการพัฒนาบุคลากร  การนำเอาเทคโนโลยีและนวัตกรรมมาใช้ในระบบงาน  การปรับปรุงกระบวนการทำงาน การบริหารความเสี่ยง การกำกับดูแลบริษัทที่ดี การตรวจสอบภายใน ซึ่งทั้งหมดนี้จะเป็นส่วนสำคัญ และมีส่วนช่วยให้ SABUY สามารถเติบโต มั่นคง และยั่งยืน ต่อไปในอนาคต